На основу чл. 31. став 8. и чл. 32. став 5. Статута Спортског савеза града Крушевца, Скупштина Спортског савеза града Крушевца на својој седници одржаној 14.12.2020 године донела је

**П О С Л О В Н И К О РАДУ**

**СКУПШТИНЕ СПОРТСКОГ САВЕЗА ГРАДА КРУШЕВЦА**

**I. ОСНОВНЕ ОДРЕДБЕ**

**Члан 1.**

Овим Пoслoвникoм уређују се пoступци рада и oдлучивања Скупштине Спортског савеза града Крушевца (у даљем тексту: Скупштина). Ако неко питање организације рада Скупштине није уређено овим Пословником или Статутом, Скупштина уређује то питање посебним актом.

**Члан 2.**

Скупштина као највиши орган Спортског савеза града Крушевца (у даљем тексту: Савез) обавља своје послове и задатке у складу са законом, одредбама Статута Савеза и овог Пословника. Скупштина ради на редовним и ванредним седницама. Председник Савеза је председник Скупштине по функцији (у даљем тексту: Председник).

**Члан 3.**

Скупштину сачињава по један представник (делегат) свих чланова Савеза (чланови Скупштине). Представник члана Савеза (делегат) у Скупштини мoже бити његов заступник или друго лице на основу писаног пуномоћја овереног печатoм члана Савеза и потписаном од стране заступника члана Савеза. Пуномоћје се издаје за сваку седницу Скупштине. У раду Скупштине могу учествовати и представници, по позиву Председника, других организација и државних органа. У раду Скупштине могу учествoвати председници органа Савеза ( председник Надзорног одбора). Лица која су правноснажно осуђена за кривична дела против привреде, имовине и службене дужнoсти, као и за следећа кривична дела: тешко убиство; тешка крађа, разбојничка крађа, разбојништво, утаја, превара, неосновано коришћење кредита и друге погодности, изнуда, уцена и зеленаштво, као и за кривична дела прописана законом који се односи на спречавање насиља и недоличног понашања на спортским приредбама, не могу вршити функције члана Скупштине, док трају правне последице осуде. Члан Скупштине може бити само лице које је обухваћено ингеренцијама Савеза и чланова Савеза. Чланови других органа Савеза не могу бити чланови Скупштине.

**Члан 4.**

Члан Скупштине нема право гласа на седници кад се одлучује о: 1) покретању спора или одустајању од спoра прoтив њега; 2) одобравању послова између њега и Савеза у случају сукоба интереса, односно постојања личног интереса при одлучивању; 3) његовој одговорности или разрешењу; 4) ако се одлучује о имовинским питањима која су повезана са његпвим брачним другом или рођаком до другог степена сродства у правој линији или се однпсе на неко правно лице над којим он има контролу или економски интерес.

**II. СЕДНИЦЕ СКУПШТИНЕ**

**1. Редовна седница Скупштине**

**Члан 5.**

Редовна седница Скупштине сазива се најмање једанпут годишње.

**Члан 6.**

О припремању седница стара се председник Савеза уз помоћ Генералног секретара Савеза, у складу са Статутом Савеза. Предлог дневног реда Скупштине саставља Председник. Председник Савеза уноси у предлог дневног реда предлоге које је примио од чланова Скупштине и од органа и радних тела Савеза. Председник може одбити да у предлог дневног реда унесе оне предлоге које је добио од надлежних органа и лица за које сматра да нису довољно припремљени да би се о њима могло на седници расправљати. У том случају Председник ће предлагача обавестити о разлозима због којих је одбио предлог. Председник се стара да сва питања која су унета у предлог дневног реда буду, по правилу, претходно размотрена и на седници Управног одбора Савеза.

**Члан 7.**

Члан Скупштине Савеза може дати предлог за измену дневног реда Скупштине, писменим поднескпм са образложењем, најкасније недељу дана пре одржавања Скупштине. Председник најкасније три дана пре седнице Скупштине утврђује дефинитивни дневни ред Скупштине и објављује га на огласној табли и на интернет сајту Савеза.

**Члан 8.**

Седница Скупштине је јавна Скупштина може одлучити да расправу и одлучивање у вези са појединим тачкама дневног реда одржи без присуства јавности.

**Члан 9.**

Седнице Скупштине сазивају се писменим путем. Позив за седницу садржи: место, време одржавања и предлог дневног реда седнице. Редовном члану Савеза шаље се писмени позив за седницу Скупштине, са дневним редом, по правилу, најмање 10 дана пре одржавања Скупштине. Позив за седницу се шаље препорученим писмом на последњу познату поштанску адресу, и рок од 10 дана се рачуна од датума означеног на поштанском штамбиљу. Члан Савеза може се писмено сагласити да се позиви за седницу шаљу електронском поштом. Позив за седницу се шаље и лицима из чл. 3. став 4 овог Пословника. Чланови Скупштине су дужни да најкасније 48 часова пре почетка заказане седнице обавесте председника Савеза о евентуалној спречености за учешће на седници.

**Члан 10.**

Уз позив за седницу обавезно се доставља у целости текст предлога општих аката и извештаја који се разматрају на седници. Уколико је документација која прати дневни ред Скупштине обимна, члану Скупштине се може доставити у електронској форми пет дана, по правилу, пре заказане седнице, целокупни материјал за седницу ставља се на располагање члановима Скупштине код Генералног секретара Савеза.

**Члан 11.**

На почетку седнице Скупштине врши се верификација мандата чланова Скупштине (избор чланова верификационе комисије, подношење и разматрање извештаја верификационе комисије и верификација мандата чланова Скупштине) и избор записничара и два оверавача записника. У Верификациону комисију бира се три члана Скупштине.

**Члан 12.**

Верификациона комисија врши увид у писмена пуномоћја издата од стране чланова Савеза, односно исправе о статусу заступника члана Савеза. Верификациона комисија испитује поднете исправе и саставља извештај Скупштини да се мандат у питању потврди, да се потврђење одложи или да се мандат одбије. Верификациона комисија доноси свој закључак већином гласова. Члан Верификационе комисије чији је мандат у Скупштини оспорен, не може учествовати у доношењу закључка о исправности или неисправности свог мандата. Скупштина прво решава о верификацији мандата чланова Скупштине чији мандат није оспорен, па се прелази на појединачно претресање и решавање о мандатима чланова чији је мандат оспорен. Члан Скупштине чији је мандат оспорен не може учествовати у гласању о верификацији свог мандата. На основу извештаја Верификационе комисије и претреса у Скупштини, Скупштина решава да се мандат чланова Скупштине потврди, да се одложи за следећу седницу или да се потврда мандата одбије.

**Члан 13.**

На почетку седнице Скупштине, Председник утврђује да ли је Скупштина сазвана у складу са Статутом Савеза. Пре утврђиваоа дневног реда, председник Савеза, на основу извештају Верификационе комисије, утврђује да ли постоји кворум за рад и одлучивање Скупштине. Скупштина може да ради и одлучује ако је присутно више од половине чланова Скупштине, а одлуке доноси већином присутних чланова. Одлука Скупштине о промени Статута Савеза доноси се већином од укупнпг броја чланова Скупштине. Одлука Скупштине о статусним променама и престанку рада Савеза доноси се двотрећинском већином од укупног броја чланова Скупштине. Ако се утврди да кворум не постоји, Председник одлаже седницу Скупштине за одговарајући дан и сат. Ако у току седнице председник посумња да постоји кворум, наредиће прозивку или пребројавање. Прозивка или пребројавање извршиће се и кад то затражи неки од чланова Скупштине у циљу утврђивања кворума.

**Члан 14.**

Када председник Скупштине утврди да постоји кворум, приступа се утврђењу дневног реда. Председник Скупштине може предложити да се одређено питање које он сматра да је хитно дода у дневни ред, с тим да се хитност питања образложи.

**Члан 15.**

О дневном реду седнице решава се без претреса. Дневни ред се утврђује већином гласова присутних чланова Скупштине. О питањима која нису наведена у дневном реду Скупштине, а појаве се током седнице Скупштине, може се доносити одлука само ако се Скупштина са тиме сагласи двотрећинском већином присутних чланова.

**Члан 16.**

Председник у вези са сваком тачком дневног реда, пре него што отвори расправу, даје реч известиоцу, односно подносиоцу одређеног предлога. Председник Савеза може одредити посебног известиоца за сваку тачку дневног реда.

**Члан 17.**

На седници Скупштине сваки члан има право да говори. Када се разматра питање из делокруга одређеног органа, радног тела или организационог дела Савеза, право на говор има и председник органа, радног тела и организационог дела Савеза.

**Члан 18.**

Чланови Скупштине се за дискусију јављају дизањем руку, а Председник даје реч по редоследу којим су је заинтересовани затражили. Нико не може добити реч пре него што су дискутовали сви који су се пријавили, изузев ако Председник не оцени да је то неопходно ради давања одређених објашњења. Исто лице не може о истој тачки дневног реда говорити више од два пута.

**Члан 19.**

Председник може предложити да се трајање дискусије временски ограничи и да сваки учесник у претресу о истом питању говори само једанпут, када оцени да ће претрес појединих питања дуже трајати или када је пријављен већи број говорника. Ограничење трајања говора може предложити и сваки члан Скупштине Када је трајање говора ограничено, Председник ће у случају прекорачења одређеног времена опоменути говорника да је време истекло, а ако овај за наредни минут не заврши говор, Председник ће му одузети реч.

**Члан 20.**

Члану Скупштине који жели да говори о повреди овог Пословника или повреди утврђеног дневног реда, Председник даје реч чим је овај затражи. Излагање члана Скупштине не може трајати дуже од три минута. Ако члан Скупштине не буде задовољан објашњењем Председника, о питању одлучује Скупштина без претреса.

**Члан 20.**

Ако члан Скупштине затражи реч да би исправио навод који се на њега односи или се односи на оног кога он представља и који је по његовом мишљењу нетачан, Председник ће му дати реч чим заврши говор лице које је изазвало потребу исправке. Члан се у свом говору мора ограничити на исправку и његов говор не може трајати дуже од три минута.

**Члан 21.**

Говорник може говорити само о питању које је на дневном реду. Ако се говорник удаљи од дневног реда, Председник ће га на то опоменути и позвати га да се држи дневног реда. Ако се говорник и после позива не буде држао дневног реда, Председник ће му одузети реч.

**Члан 22.**

Председник Савеза води рачуна о одвијању седнице у складу са одредбама Статута Савеза и овог Пословника, као и одржавању реда на седници, и у том циљу предузима све потребне мере. У случају грубог нарушавања реда на седници, или понашања које је супротно начелима спортског духа и морала, Председник може предложити Скупштини да према починиоцу изрекне једну од следећих мера: оппмену, укор, удаљавање са седнице.

**Члан 23.**

Одлучивању се приступа после претреса, осим у случајевима у којима је овим Пословником одређено да се одлучује без претреса. Председник може предложити да Скупштина закључи расправу и пре него што је исцрпљена дискусија пријављених говорника, ако сматра да је питање довољно размотрено. О овом предлогу гласа се без расправе.

**Члан 24.**

Након обављене расправе, Председник утврђује један или више предлога о којима ће се одлучивати гласањем. Пре или после расправе, Скупштина може одлучити закључком да се поједино питање скине са дневног реда. Закључак се доноси већином гласова присутних чланова Скупштине.

**Члан 25.**

Чланови Скупштине одлучују јавно дизањем руку, осим ако Скупштина већином потребном за рад и одлучивање не одлучи да се гласање обави тајно.

**Члан 26.**

Статут, односно измене и допуне Статута усвајају се већином од укупног броја чланова Скупштине. Предлог за промену Статута мора бити достављен члановима Скупштине најмање 10 дана пре одржаваоа Скупштине. Предлог за промену Статута (нови статут или измене и допуне постпјећег статуа) се утврђује након спровођења јавне расправе. Предлог за измену и допуну предлога општег акта подноси се у облику амандмана. Амандман се подноси најкасније пре стављања предлога на гласање. Амандмани на предлог Статута, односно измена и допуна Статута достављају се Скупштини писмено најкасније три дана пре седнице Скупштине. Амандман се, по правилу, подноси у писменом облику и мора бити образложен. Амандман се подноси председнику Савеза који га доставља предлагачу, односно надлежној комисији Скупштине или Комисији за правна питања Савеза. Пре гласања о амандману о њему ће се изјаснити Председник. Амандман са којим се сагласи предлагач општег акта постаје саставни део тог акта.

**Члан 27.**

О амандманима се гласа према редоследу чланова општег акта на које се односе. Ако је на исту одредбу општег акта поднето више амандмана, о амандманима се гласа оним редом којим су поднети. Прихваћени амандмани постају саставни део предлога.

**Члан 28.**

Претрес предлога општег акта, односно одлуке Скупштине почиње извештајем известиоца, па се затим о предлогу расправља у начелу и затим у појединостима, ако се предлог прихвати у начелу. Скупштина може одлучити да се о предлогу расправља обједињено (у начелу и у појединостима). Предлог општег акта, односно одлуке усвојен је када га Скупштина изгласа у целини.

**Члан 29.**

Општи акт Савеза може изузетно да се донесе и по хитном поступку. По хитном поступку може се донети само општи акт којим се регулишу питања и односи за чије уређење постоји неодложна потреба или ако би доношење таквог акта у редовном поступку могло да изазове штетне последице по Савез и чланове Савеза. Образложени предлог да се о одређеном питању одлучи по хитном поступку подноси Председник. О предлогу за доношење акта по хитном поступку одлучује се без расправе. Ако Скупштина усвоји предлог да се акт донесе по хитном поступку, предлог акта се уноси у дневни ред исте седнице. Предлог акта који би се донео по хитном поступку мора се доставити члановима Скупштине најкасније до почетка седнице.

**Члан 30.**

Тајно гласање се врши на истообразним, овереним, гласачким листићима. Тајним гласањем руководи посебна комисија, с тим да сваки заинтересовани члан Скупштине може контролисати поступак поделе гласачких листића и њиховог прегледа након обављеног гласања. О тајном гласању се сачињава посебан записник који оверавају чланови комисије и он представља саставни део записника са седнице Скупштине.

**Члан 31.**

Када је Скупштина одредила тајно гласање, на месту одређеном за гласање треба обезбедити тајност гласања. Председник позива чланове Скупштине према списку изабраних чланова да приме гласачки листић, што се и евидентира.

**Члан 32.**

Комисија утврђују резултате тајног гласања следећим редом: 1. утврђује се број израђених гласачких листића, 2. утврђује се број чланова који присуствују седници Скупштине, 3. утврђује се број чланова који су примили гласачки листић, 4. утврђује се број неупотребљених гласачких листића, који ће се запечатити у коверат, 5. отвара се гласачка кутија и пребројавањем утврђује број гласачких листића у кутији, и ако он буде већи од броја чланова Скупштине који су их примили, гласање се поништава и понавља, а употребљени материјал се одваја за уништење, 6. утврђује се важност, односно неважност гласачких листића, 7. неважећи гласачки листићи одвојиће се и запечатити у посебан коверат, 8. са важећих гласачких листића ће се прпочитати резултати гласања, 9. након обраде свих гласачких листића утврђује се број гласова који је добио сваки од предлога, односно сваки од кандидата.

**Члан 33.**

Приликом одлучивања члан Скупштине се изјашњава са "ЗА", "ПРОТИВ" или „УЗДРЖАН“. Приликом избора гласање се врши за појединачне кандидате или за целу листу.

**Члан 34.**

Када се одлучује тајним гласањем, гласачки листић на коме је заокружен само један од одговора је важећи, док су сви остали неважећи. Код избора путем гласачких листића сваки члан Скупштине добија листић на коме су исписана имена кандидата по реду кандидовања, а испред сваког имена означен је редни број. Члан гласа на тај начин што заокружује редни број испред имена кандидата за кога гласа.

**Члан 35.**

За време одлучивања, јавног или тајног, нико не може добити реч пре него што се саопште резултати одлучивања.

**Члан 36.**

Након завршетка расправе и одлучивања у вези са свим питањима која су била на дневном реду, Председник закључује седницу. Кад услед обимности дневног реда или из других разлога није могуће завршити расправу по свим тачкама дневног реда у заказани дан, Скупштина може одлучити да се седница прекине и да се закаже наставак у одређен дан, о чему се писмено обавештавају само одсутни чланови Скупштине.

**Члан 37.**

О раду седнице Скупштине води се записник који потписују Председник Савеза и записничар. Интегрални текстови одлука дају се у прилогу записника. Два оверавача записника оверавају записник након његовог усвајања, а најкасније на првој наредној седници Скупштине. Оверавачи записника дужни су прочитати у целости текст записника и својим потписом гарантовати тачност његове садржине. Оригинални текст записника саставља се у два примерка и чува у архиви Савеза.

**2. Ванредна седница Скупштине**

**Члан 38.**

Председник може у свако доба сазвати ванредну седницу Скупштине ако то интереси Савеза захтевају. Председник је обавезан да сазове ванредну седницу Скупштине ако то писмено тражи, уз навођеое сврхе и разлога и дневног реда, Упрани одбор, Надзорни одбор или једна трећина редовних чланова Савеза. Скупштина се мора сазвати најкасније у року од 30 дана од дана подношења уредног захтева. Ако Председник не сазове ванредну седницу Скупштине, њу може сазвати онај орган Савеза, односно они чланови Савеза који су тражилу њено сазивање. Између подношења уредног захтева за одржавање ванредне седнице Скупштине и одржавања ванредне седнице Скупштине не сме протећи више од 30 дана, а само изузетно, у случају више силе, болести или службене одсутности ван земље Председавајућег Скупштине рокови за сазивање и одржавање Скупштине могу бити двоструко дужи. Позив за ванредну Скупштину са предлогом дневног реда мора бити упућен члановима Савеза са правом гласа најкасније седам дана пре термина за одржавање седнице скупштине. На дневном реду ванредне седнице Скупштине могу бити само питања која су наведена у захтеву за сазивање ванредне Скупштине, осим ако Скупштина не одлучи другачије већином од укупног броја чланова. На сазивање и рад ванредне седнице Скупштине сходно се примењују одредбе овог Пословника о редовној седници Скупштине. Ванредна Скупштина Савеза има сва овлашћења као и редовна Скупштина, у складу са Статутом Савеза.

**3. Изборна седница Скупштине**

**Члан 39.**

Изборна седница Скупштине може бити редовна изборна седница и ванредна изборна седница. Изборна редовна седница Скупштине се сазива сваке четири године. Ванредна изборна седница Скупштине се сазива када у складу са Статутом неком органу Савеза кога бира Скупштина престане мандат пре истека времена на који је биран. Изборна седница Скупштине се сазива ради избора Председника Савеза, чланова Управног одбора, чланова Надзорног одбора и Генералног секретара Савеза.

**Члан 40.**

На сазивање и рад изборних седнице Скупштине сходно се примењују одредбе овог Пословника о редовним и ванредним седницама Скупштине.

**Члан 41.**

Одлуку о сазивању изборне седнице Скупштине на којој се бира Председник Савеза, у складу са Статутом, доноси Управни одбор Савеза. Одлуком из става 1. овог члана утврђују се, у складу са законом и Статутом; датум одржавања седнице; рок за достављање предлога за избор; рок у коме је предлпжени кандидат дужан да поднесе Савезу предлог Програма рада Савеза за изборни период; услови које кандидат треба да испуњава. Кандидата за председника Савеза може да предложи најмање пет редовних чланова савеза, с тим да један члан Савеза може да предложи само једног кандидата за председника. Кандидати за Председника Савеза дужни су да најмање 5 дана пре седнице изборне Скупштине Савеза доставе Савезу свој програм рада. Управни одбор Савеза након пријема предлога кандидата и предлога програма рада Савеза, у складу са ставом 2. овог члана, разматра који кандидати испуњавају прописане услове, који предлози су поднети у прописаним роковима и утврђује предлог Одлуке о листи кандидата за председника Савеза. Генерални секретар објављује на интернет сајту Савеза предлоге Програма рада Савеза који су поднели кандидати за председника Савеза из става 5. овог члана. Предлози кандидата за председника Савеза подносе се у писменом облику. Предлог мора да буде потписан од стране лица које заступа предлагача и оверен печатом предлагача. Предлози који не стигну у роковима из става 2. овог члана сматрају се неважећим. Достављање потписаног предлога Програма рада Савеза сматра се прихватањем кандидатуре.

**Члан 42.**

Представник предлагача има право да образложи предлог на седници Скупштине. О предложеним кандидатима отвара се претрес на којем сваки члан Скупштине има право да изнесе мишљење о предложеним кандидатима. Кандидати за председника, на почетку претреса, изнесе свој програмски говор и дају одговор на питања чланова Скупштине.

**Члан 43.**

Након завршеног претреса, Скупштина јавним гласањем утврђује Одлуку о листи кандидата за председника Савеза, према азбучном реду почетних слова њихових презимена.

**Члан 44.**

Уколико при избору Председника Савеза у првом круга гласања није изабран председник, приступа се другом кругу гласања. Уколико ни у другом гласању није изабран председник, кандидовање се понавља. Уколико се избор Председника Савеза врши јавним гласањем, оно се врши прозивањем чланова Скупштине.

**Члан 45.**

Новоизабрани Председник Савеза преузима дужност по објављивању резултата избора, укључујући и преузимање руковођења седницом Скупштине. Потпредседник Савеза замењује Председника у свим правима и обавезама за време његовог одсуства, ако Статутом Савеза није другачије одређено.

**Члан 46.**

Председнику престаје функција, односно мандат пре истек времена на који је изабран смрћу, оставком и разрешењем. Уколико Председник поднесе оставку, његове послове преузима, даном подношења оставке, Потпредседник Управног одбора који је дужан да сазове ванредну изборну Скупштину, која ће се одржати најкасније три месеца од дана подношења оставке. Уколико је председник Савеза поднео оставку, Скупштина без расправе то констатује. Предлог за разрешење може поднети Управни и Надзпрни одбор Савеза и најмање 10 редовних чланова Савеза. Председник Савеза може поднети предлог за сопствено разрешење, односно затражити од Скупштине да гласа о његовом поверењу. Предлог за разрешење се подноси у писменој форми и мора бити образложен. Разрешење Председника се врши на начин и по поступку који је предвиђен за његов избор. За време док се разматра предлог за разрешење, седницом Скупштине председава најстарији присутни члан Скупштине. Уколико Скупштина не прихвати предлог за разрешење Председника, нови предлог за разрешење се не може из истих разлога поднети у року од годину дана.

**Члан 47.**

Председник предлаже кандидате за чланове Управног и Надзорног одбора и Генералног секретара Савеза, с тим да предложени кандидати морају испуњавати услове утврђене Статутом. О предлогу Председника за избор органа Савеза, Скупштина гласа у целини. Ако предлог буде одбијен, у поновљеном поступку предлагања не може се предложити најмање половина истих кандидата за чланове органа Савеза, односно исти кандидат за Генералног секретара. Уколико и други предлог Председника Савеза Скупштина не усвоји, сматраће се да је Председник разрешен функције и приступиће се избору новог Председника. Скупштина може на свакој својој седници разрешити Управни или Надзорни одбор или поједине чланове тих органа Савеза, односно Генералног секретара Савеза, пре истека времена на које су изабрани. Предлог за разрешење може поднети најмање десет редовних чланова Савеза или Председник.

4. Електронска седница Скупштине

**члан 47а**

Председник Скупштине може, изузетно, одлучити да се седница Скупштине одржи електронским путем (електронска седница) када објективне околности то захтевају, као што су ванредног стања, ванредне ситуације или сличне околности, на начин који омогућава члановима Скупштине да гласају по свим питањима о којима Скупштина на тој седници одлучује.

Електронску седницу сазива председник Скупштине, односно председник Савеза. Електронска седница одржава се разменом електронских порука са званичном електронском мејл адресом Спортског савеза града Крушевца. Електронска седница сазива се електронским путем, слањем писаног обавештења (позива) члановима Савеза, односно члановима Скупштине, на адресе за пријем електронске поште коју су чланови Савеза пријавили Савезу као своју званичну адресу за пријем и слање електронске поште, у коме се наводи време и начин одржавања седнице, са предлогом дневног реда, најкасније седам дана пре дана одређеног за одржавање седнице. У позиву за електронску седницу обавезно се наводи разлог одржавања електронске седнице. Позив садржи и рокове за упућивање предлога за измену и допуну дневног реда седнице или аката о којима се гласа на седници Скупштине. Предлоге за измену и допуну акта који је предлагач предлога акта прихвати постају део предлога акта и о њима се гласа заједно са предложеним актом. Чланови Скупштине се обавештавају пре седнице о достављеним предлозима чланова Скупштине, с тим да се о предлозима члана Скупштине не гласа посебно, као што се не гласа ни о предлозима за измене и допуне дневног реда седнице или предлога акта који предлагач није прихватио. На електронској седници одлучује се по тачкама дневног реда који је утврђен у позиву за електронску седницу.

Уз позиву за електронску седницу, члановима Савеза доставља се, у електронском облику, материјал који је предмет одлучивања на електронској седници. На електронској седници, чланови Скупштине се изјашњавају о тачкама дневног реда електронске седнице, тако што одговарају на електронску поруку којом им је достављен позиву за електронску седницу и гласају „за”, „против” или „уздржан” за предлог из сваке тачке дневног реда електронске седнице. Чланови Скупштине се изјашњавају о тачкама дневног реда електронске седнице у року, односно времену у коме је сазвана електронске седнице, које може бити и више дана. У случају електронске седнице, кворум за њено одржавање се утврђује на основу броја чланова Скупштине који су гласали електронским путем, без обзира на то како су гласали и да ли су били уздржани. Одлука на електронској седници је донета ако је „за” гласала већина од присутних чланова Скупштине, ако за доношење одређене одлуке није у складу са Статутом Савеза потребна друга већина.

Након истека рока у којем је требало да се чланови Скупштине изјасне о тачкама дневног реда електронске седнице, Председник Савеза сачињава преглед гласања по свим тачкама дневног реда електронске седнице и доставља га свим члановима Скупштине електронским путем, узимајући у обзир само благовремено примљене одговоре чланова Скупштине. Електронска седница сматра се завршеном часом достављања прегледа гласања из претходног става овог члана.

О електронској седници сачињава се записник, у којем се констатује који су чланови Скупштине благовремено одговорили на електронску поруку којом им је достављен позив за електронску седницу, као и резултат гласања по свакој тачки дневног реда електронске седнице, при чему се у обзир узимају само благовремено примљени одговори. Записник електронске седнице усваја се на првој наредној седници Скупштине Уз записник, као његов саставни део, чувају се сви одговори чланова Скупштине, као и порука којом је члановима Скупштине достављен преглед гласања на седници. О сачињавању и чувању записника електронске седнице стара се Генерални секретар Савеза. На електронској седници није могуће одлучивати о питањима за које је у складу са Статутом Савеза потребно тајно гласање. Електронска седница се може одржати и коришћењем аудио/видео комуникацијске опрема, тако да сва лица која учествују у раду седнице могу да међусобно истовремено комуницирају, уколико за то постоје технички услови у Савезу и код чланова Савеза, о чему одлучује председник Савеза. Сматра се да су лица која на овај начину учествују у раду седнице лично присутна. Обавештење о одржавању електронске седнице Скупштине објављује се на интернет страници Савеза. На питања у вези одржавања електронске седнице која нису уређена овим чланом сходно се примењују одредбе које се односе на ванредне седнице Скупштине.

III. ЗАВРШНЕ ОДРЕДБЕ

**Члан 48.**

Овај Пословник ступа на снагу даном његовог усвајања на Скупштини и одмах се примењује.